b"\n_START_ARTICLE_\nLucrezia Borgia\n_START_PARAGRAPH_\nLucrezia Borgia (f\xc3\xb8dt 18. april 1480 i Roma, d\xc3\xb8d 24. juni 1519 i Belriguardo ved Ferrara) var en italiensk fyrstinne. Hun var datter av Rodrigo Borgia, den senere pave Alexander VI, og s\xc3\xb8ster til Cesare Borgia. Tre ganger giftet hennes far henne bort i maktpolitiske \xc3\xb8yemed. _NEWLINE_Lucrezia fremstilles gjerne som en femme fatale, men etter alt \xc3\xa5 d\xc3\xb8mme var hun selv bare et offer for farens og brorens intriger.\n_START_SECTION_\nLiv og virke\n_START_PARAGRAPH_\nLucrezia Borgia fikk sin barndom i Roma.\n_START_SECTION_\nDet f\xc3\xb8rste ekteskapet\n_START_PARAGRAPH_\nHennes f\xc3\xb8rste ekteskap ble inng\xc3\xa5tt da hun bare var tretten \xc3\xa5r, med Giovanni Sforza. Fire \xc3\xa5r etter fikk faren dette ekteskapet erkl\xc3\xa6rt ugyldig p\xc3\xa5 grunn av angivelig impotens (det synes imidlertid \xc3\xa5penbart at ekteskapet var blitt fullbyrdet). Giovanni Sforza hevdet etterp\xc3\xa5 at ekteskapet bare var blitt oppl\xc3\xb8st slik at paven og Cesare Borgia skulle kunne beg\xc3\xa5 blodskam med Lucrezia (en p\xc3\xa5stand som nok er likes\xc3\xa5 urimelig som at ektemannen skulle ha v\xc3\xa6rt impotent).\n_START_SECTION_\nDet andre ekteskapet\n_START_PARAGRAPH_\nLucrezias annen ektemann var Alfonso av Biscelgia, illegitim s\xc3\xb8nn av kong Alfons II av Napoli. To \xc3\xa5r senere ble Alfonso myrdet, og det sies at Cesare Borgia var den som anstiftet til mordet. Dette skulle ha v\xc3\xa6rt fordi Lucrezias far \xc3\xb8nsket en allianse med Frankrike, som gjorde krav p\xc3\xa5 Napoli.\n_START_SECTION_\nDet tredje ekteskapet\n_START_PARAGRAPH_\nDen 2. februar 1502 giftet Lucrezia seg med Alfonso I d'Este, som i 1505 ble hertug av Ferrara, Modena og Reggio. Ved hoffet i Ferrara samlet Lucrezia mange av tidens mest fremst\xc3\xa5ende kunstnere, forfattere og l\xc3\xa6rde rundt seg._NEWLINE_Vendepunktet i Lucrezias turbulente liv kom 1503 da faren d\xc3\xb8de og hennes bror ble tvunget i eksil (han d\xc3\xb8de i 1507). N\xc3\xa5 slapp hun \xc3\xa5 v\xc3\xa6re en brikke i familiens maktpolitiske spill. Alfonso besteg deretter tronen i \xc3\xa5r 1505. _NEWLINE_Lucrezia begundstiget i Ferrara diktere og konstnere som Ludovico Ariosto, Pietro Bembo og Tizian. I samtiden forekom diverse rykter om aff\xc3\xa6rer, blant annet med Pietro Bembo, men ogs\xc3\xa5 med hennes egen far og bror. Belegg for disse rykter finnes ikke._NEWLINE_I \xc3\xa5r 1519 d\xc3\xb8de hun i barselfeber etter \xc3\xa5 ha f\xc3\xb8dt sitt \xc3\xa5ttende barn."